شارب ردولوی

**پروفیسر ڈاکٹر شارب ردولوی** (پیدائش: یکم ستمبر 1935ء - وفات: 18 اکتوبر 2023ء ) بھارت سے تعلق رکھنے والے اردو زبان کے ادبی نقاد، محقق اور جواہر لعل نہرو یونیورسٹی دہلی میں شعبہ اردو کے پروفیسر تھے۔ اپنے علمی و ادبی سفر کے آغاز ہی میں ڈاکٹر شارب ردولوی ترقی پسند تحریک سے منسلک ہو گئے تھے۔ سجاد ظہیر، احتشام حسین، علی سردار جعفری اور دیگر احباب کے زیر اثر وہ اشترا کی فکر سے بھی قریب رہے ہیں۔

## حالات زندگی
شارب ردولوی یکم ستمبر 1935ء کو رودولی، اترپردیش، برطانوی ہندوستان میں ایک زمیندار گھرانے میں پیدا ہوئے۔ ان کا اصل نام مسیب عباس تھا لیکن شارب ردولوی کے قلمی نام سے شہرت پائی۔ان کے والد حکیم حسن عباس اور دادا حکیم غلام حسین کا شمارہ فارسی و عربی کے بڑے عالموں میں ہوتا تھا۔ دورانِ تعلیم انھوں نے پروفیسر مسعود حسن رضوی ادیب، پروفیسر احتشام حسین، پروفیسر نور الحسن ہاشمی اور پروفیسر آل احمد سرور کے علم سے استفادہ کیا۔ انھوں نے 1965ء میں پروفیسر احتشام حسین کی نگرانی میں *جدید اردو تنقید:اصول و نظریات* کے عنوان سے مقالہ لکھ کر لکھنؤ یونیورسٹی سے پی ایچ ڈی کی سند حاصل کی۔ اس سے قبل شارب ردولوی کا دہلی یونیورسٹی کے دیال سنگھ کالج میں بہ حیثیت لکچرر تقرر ہو چکا تھا۔ نومبر 1975ء سے مئی 1979 ء تک وزارت تعلیم و سماجی بہبود حکومت ہند کے ترقی اردو بیورو میں پرنسپل پبلی کیشن افسر کی حیثیت سے کام کیا۔ 1979ء میں وہاں سے مستعفی ہو کر دیال سنگھ کالج، دہلی واپس آگئے۔ 12 جنوری 1990 ء کو جواہر لال نہرو یونیورسٹی نئی دہلی کے ہندوستانی زبانوں کا مرکز میں بحیثیت ریڈر ان کا تقرر ہوا۔ 15 ستمبر 1993ء کو جواہر لعل نہرو یونیورسٹی کے ہندوستانی زبانوں کا مرکز میں پروفیسر مقرر ہوئے اور وہیں سے 2000ء میں ملازمت سے سبکدوش ہوئے۔ ان کے ادبی سفر کا آغاز ایک تخلیقی فن کار کی حیثیت سے ہوا۔ بچپن ہی سے ان کا رجحان شاعری کی طرف تھا۔ ان کے استاد مولوی حبیب الرحمن نے جو خود ایک اچھے شاعر تھے، ان میں شعری ذوق پیدا کیا۔ ابتدا ہی سے ان میں ناموزوں، موزوں اشعار کی شناخت کا شعور موجود تھا۔ ملک کے مختلف علاقوں کی متعدد شعری محفلوں میں شرکت بھی کی۔ عمدہ شعری ذوق رکھنے کے باوجود شارب ردولوی کی ادبی حلقے میں شناخت ایک ممتاز تنقید نگار کی حیثیت سے ہوئی۔ دراصل دوران تعلیم ہی پروفیسر احتشام حسین کی صحبت میں ان کا تنقیدی شعور نہ صرف بیدار ہو چکا تھا۔ ان کا تحقیقی مقالہ بھی ادبی تنقید ہی سے متعلق تھا۔ تعلیمی مصروفیات کے ساتھ ان کی علمی مصروفیات کا بھی آغاز ہو چکا تھا۔ پہلا مضمون روزنامہ **سیاست** ( کانپور) میں شائع ہوا تھا۔ ان کی ابتدائی نگارشات روز نامہ **قومی آواز** (لکھنؤ) ماہنامہ **نیا دور** (لکھنؤ)، ہفت روزہ **آثار** (کلکتہ) میں شائع ہوتی رہیں۔ ڈاکٹر شارب نے اپنی طالب علمی کے زمانے ہی میں 1955ء میں لکھنؤ یونی ورسٹی سے ایک پندرہ روزه اخبار **پاسبان طلبہ** نکالا تھا جو 1956 ء میں کسی سبب بند ہو گیا۔ اسی سال کچھ عرصہ بعد روز نامہ **اردو** (لکھنؤ) کے ایڈیٹر کی حیثیت سے کام کیا۔ ان کے متعد د ادبی اور تنقیدی مضامین، مقالے، ریویو مختلف رسائل میں شائع ہو چکے ہیں۔ ان کی پہلی تصنیف **مراثی انیس میں ڈرامائی عناصر** 1959ء میں شائع ہوئی تھی۔ اس کے علاوہ ان کی دیگر مطبوعات میں **گل صدرنگ** (1960ء)، **جگر فن اور شخصیت** (1961ء)، **افکار سودا** (1961ء)، **جدید اردو تنقید : اصول و نظریات** (1968ء)، **مطالعۂ ولی** (1972ء) ، **تنقیدی مطالعے** (1984ء)، **آزادی کے بعد دہلی میں اردو تنقید** (1991ء)، **انتخاب غزلیات سودا** (1992ء)، **اردو مرثیه** (دوسرا ایڈیشن 1993ء)، **ترقی پسند شعری فکر اور اردو شعرا**، **مرثیہ اور مرثیہ نگار**، **معاصر اردو تنقید: مسائل و میلانات** (1994ء)، **تنقیدی مباحث** (1995ء)، **ہندوستانی ادب کے معمار اسرار الحق مجاز** اور **تنقیدی عمل** شامل ہیں۔ اپنی تصنیفی مصروفیات کے علاوہ ڈاکٹر شارب علمی و ادبی تقریبات میں بھی حصہ لیتے رہے ہیں۔ انھوں نے پچاس سے زائد ملکی و بین الاقوامی کانفرنسوں، سیمیناروں میں شرکت کی ہے۔ ان کی علمی و ادبی خدمات کے عوض انھیں ادبی اکادمیوں اور تعلیمی اداروں نے اعزازات و انعامات سے نوازا ہے۔ وہ خود متعدد تعلیمی اداروں اور کمیٹیوں کے فعال رکن رہے ہیں ۔ انھوں نے ریڈیو اور ٹی وی کے مختلف پروگراموں میں شرکت کے علاوہ فلموں کے اسکرپٹ بھی لکھتے ہیں۔

## اہل علم کی آراء

## وفات
ڈاکٹر شارب ردولوی 18 اکتوبر 2023ء کو اپولو ہسپتال، لکھنؤ، بھارت میں انتقال کر گئے۔ 

## حوالہ جات

زمرہ:1935ء کی پیدائشیں
زمرہ:2023ء کی وفیات
زمرہ:بھارتی اردو شعرا
زمرہ:بیسویں صدی کے بھارتی شعرا
زمرہ:بھارت کے اردو مصنفین
زمرہ:بیسویں صدی کے بھارتی مرد مصنفین
زمرہ:اتر پردیش کے معلمین
زمرہ:بھارتی مرد شعرا
زمرہ:بھارتی ادبی نقاد
زمرہ:اردو تنقید نگار
زمرہ:لکھنؤ یونیورسٹی کے فضلا
زمرہ:جواہر لعل نہرو یونیورسٹی کا تدریسی عملہ
زمرہ:لکھنؤ کے مصنفین
زمرہ:لکھنوی شخصیات
زمرہ:اتر پردیش میں وفات پانے والی شخصیات